钦定古今图书集成/明伦汇编/闺媛典/第329卷 > 赵津女娟
## 钦定古今图书集成/明伦汇编/闺媛典/第329卷 > 赵津女娟

按刘向《列女传》，赵津女娟者，赵河津吏之女，赵简子
之夫人也。初，简子南击楚，与津吏期，简子至，津吏醉
卧不能渡，简子欲杀之，娟惧，持楫而走，简子曰：“女子走何为？”对曰：“津吏息女，妾父闻主君来渡不测之水，
恐风波之起，水神动骇，故祷祠九江三淮之神，供具
备礼，御釐受福，不胜玉祝，杯酌馀沥，醉至于此。君欲
杀之，妾愿以鄙躯易父之死。”简子曰：“非女子之罪也。”
娟曰：“主君欲因其醉而杀之，妾恐其身之不知痛而
心不知罪也。若不知罪，杀之是杀不辜也。愿醒而杀
之，使知其罪。”简子曰：“善。”遂释不诛。简子将渡，用楫者
少一人，娟攘拳操楫而请曰：“妾愿备父持楫。”简子曰：
“不穀将行，选士大夫，斋戒沐浴，义不与妇人同舟而
渡也。”娟对曰：“妾闻昔者汤伐夏，左骖牝骊，右骖牝靡，
而遂放桀；武王伐殷，左骖牝骐，右参牝”“而遂克纣，
至于华山之阳，主君不欲渡则已，与妾同舟，又何伤
乎？”简子悦，遂与渡。中流为简子发《河激之歌》，其辞曰：
“升彼阿兮面观清，水扬波兮杳冥冥。祷求福兮醉不
醒，诛将加兮妾心惊，罚既释兮渎乃清。妾持楫兮操
其维，蛟龙助兮主将归，呼来櫂兮行勿疑。”简子大悦，
曰：“昔者不穀梦，娶妻，岂此女乎？”将使人祝“祓，以为夫
人。”娟乃再拜而辞曰：“夫妇人之礼，非媒不嫁。严亲在
内，不敢闻命。”遂辞而去。简子归，乃纳币于父母，而立
以为夫人。君子曰：“女娟通达而有辞。《诗》云：‘来游来歌，
以矢其音’。此之谓也。”